ΓΡΑΠΤΗ ΕΡΩΤΗΣΗ E-3171/96 υποβολή: Laura Gonzαlez Αlvarez (GUE/NGL) και Carlos Carnero Gonzαlez (GUE/NGL) προς την Επιτροπή (22 Νοεμβρίου 1996)

Θέμα: Βοήθεια προς την Κούβα, λόγω των ζημιών που προξένησε ο τυφώνας Lily

Στις 17 και 18 Οκτωβρίου 1996 ο τυφώνας Lily έπληξε την Κούβα και ιδιαίτερα τις κεντρικές και δυτικές περιοχές της χώρας. Οι ζημίες που προκάλεσε ήταν πολύ σημαντικές, όσον αφορά την ολική ή μερική καταστροφή κατοικιών και υποδομών, ενώ σημαντικές ζημίες υπέστησαν και οι κοινωνικές υπηρεσίες (εκπαίδευση και υγεία). Ακόμη, επλήγησαν ή καταστράφηκαν ολοσχερώς χιλιάδες εκτάρια καλλιεργειών, κυρίως μπανάνας και ζαχαροκάλαμου, προκαλώντας μεγάλη οικονομική ζημία.

Χάρη στην προνοητικότητα των αρχών, οι οποίες απομάκρυναν έγκαιρα χιλιάδες κατοίκους, αποφεύχθηκαν τα ανθρώπινα θύματα, οι ζημίες όμως στα δίκτυα υδροδότησης και ηλεκτροδότησης της πληγείσας περιοχής δημιουργούν σοβαρούς κινδύνους για τον πληθυσμό.

Λόγω του μεγέθους της προκληθείσας καταστροφής, υπάρχει ανάγκη έκτακτης βοήθειας σε τρόφιμα και φάρμακα, καθώς και βοήθειας για την αποκατάσταση κατοικιών, υπηρεσιών και υποδομών και για την επανάληψη της παραγωγικής δραστηριότητας στη βιομηχανία, τη γεωργία και την κτηνοτροφία.

Έχει πραγματοποιήσει η Επιτροπή μια αξιολόγηση των ζημιών;

Έχει θέσει σε κίνηση η Επιτροπή την αναγκαία ανθρωπιστική, τεχνική και οικονομική βοήθεια, για την ταχεία αποκατάσταση της πληγείσας περιοχής; Προτίθεται η Επιτροπή να ενισχύσει την ανθρωπιστική βοήθεια προς την Κούβα, για την αντιμετώπιση των νέων αυτών αναγκών;

Απάντηση της κας Βοnino εξ ονόματος της Επιτροπής (9 Ιανουαρίου 1997)

Δεν έχει ακόμα γίνει ο τελικός απολογισμός των ζημιών που προξένησε αυτός ο τυφώνας λόγω του ότι ορισμένες περιοχές δεν ήταν προσπελάσιμες. Τα μέσα επικοινωνίας διακόπηκαν για πολλές μέρες, όπως και η παροχή νερού, στις περισσότερες από τις πόλεις που επλήγησαν και καταστράφηκε μεγάλος αριθμός δημόσιων υποδομών (σχολεία, νοσοκομεία). Οι τελευταίες εκτιμήσεις αναφέρουν 56.000 κατεστραμμένες κατοικίες και 270.000 άτομα που διοχετεύτηκαν στην πρωτεύουσα. Οι ζημίες που προκλήθηκαν στον γεωργικό τομέα είναι επίσης ανησυχητικές, ιδιαίτερα στις φυτείες μπανάνας, φρούτων, καπνού και καφέ, χωρίς να αναφερθούν οι φυτείες σακχαροκάλαμου η καλλεργήσιμη επιφάνεια των οποίων καταστράφηκε κατά 43%.

Η Επιτροπή υιοθέτησε, στις 25 Οκτωβρίου 1996, απόφαση ad hoc για ανθρωπιστική βοήθεια έκτακτης ανάγκης για ένα ποσό ύψους 600.000 ECU. Η βοήθεια αυτή συνίσταται, αφενός, στην παροχή υλικού εξυγίανσης (δισκία χλωρίου και υποχλωριώδους ασβεστίου) με στόχο την εξυγίανση του πόσιμου ύδατος και στην πρόληψη των επιδημιών και, αφετέρου, στην αποστολή φαρμάκων και συριγγών για να αναχαιτιστούν οι ασθένειες που πλήττουν το αναπνευστικό και το πεπτικό σύστημα καθώς και για να καταπολεμηθεί η λεπτοσπείρωση. Σήμερα, τα προϊόντα αυτά διανέμονται.

Επιπλέον, το 3ο συνολικό σχέδιο της ανθρωπιστικής βοήθειας στην Κούβα, που μόλις ενέκρινε η Επιτροπή, με χορήγηση ύψους 8 εκατ. ECU για ένα έτος, έχει σαν στόχο τις ανάγκες προτεραιότητας του πιο ευάλωτου πληθυσμού της Κούβας. Όσον αφορά την ανθρωπιστική βοήθεια, δεν προβλέπεται στο στάδιο αυτό, συμπληρωματικός προϋπολογισμός. Αντίθετα, μόλις έχει ήδη σταλεί αποστολή προσδιορισμού των αναγκών που υπάρχουν λόγω αυτής της φυσικής καταστροφής, η οποία θα επιτρέψει την υλοποίηση ενέργειας αποκατάστασης βάσει του κονδυλίου του προϋπολογισμού Β7-6410.